b'\n_START_ARTICLE_\nSferna astronomija\n_START_PARAGRAPH_\nSf\xc3\xaarna astronom\xc3\xadja ali pozic\xc3\xadjska astronom\xc3\xadja (tudi poz\xc3\xadcijska ~) je ena izmed najstarej\xc5\xa1ih vej astronomije, ki se ukvarja z dolo\xc4\x8danjem leg nebesnih teles na nebesni krogli. Podatki se podajajo tako, da je mo\xc5\xbeno dolo\xc4\x8diti lego nebesnih teles za poljubno izbrani trenutek (dan in ura) na mestu opazovalca na povr\xc5\xa1ini Zemlje. Osnova sferni astronomiji so sferna geometrija in meritve, ki jih opravlja astrometrija.\n_START_SECTION_\nElementi sferne astronomije\n_START_PARAGRAPH_\nOsnovna elementa sferne astronomije sta koordinatni sistem in \xc4\x8das. Kot koordinatni sistem se obi\xc4\x8dajno uporablja ekvatorski koordinatni sistem. Lega nebesnega telesa se podaja z dvema koordinatama (rektascenzija in deklinacija). Za dolo\xc4\x8danje lege nebesnega telesa v horizontnem koordinatnem sistemu potrebujemo \xc5\xa1e zemljepisno \xc5\xa1irino in krajevni \xc4\x8das mesta opazovanja. Tako dobimo altitudo in azimut, kar nam omogo\xc4\x8di poiskati nebesno telo na nebesni krogli._NEWLINE_Koordinate nebesnih teles (zvezde in galaksije) se podajajo v zvezdnih katalogih, ki vsebujejo podatke za vsako leto posebej. Zaradi precesije in nutacije se koordinate rahlo spreminjajo._NEWLINE_Koordinate za Sonce in planete se objavljajo v efemeridah.'